b"\n_START_ARTICLE_\nNacional-revolucionari\n_START_PARAGRAPH_\nNacional-revolucionari \xc3\xa9s una ideologia considerada extrema dreta sorgida de la simbiosi de les dues grans ideologies socials del segle XX, el comunisme i el feixisme. De l'ess\xc3\xa8ncia social i nacional d'aquestes ideologies, se sintetitza el corrent nacionalrevolucionari (NR), un moviment heterodox i ecl\xc3\xa8ctic amb diferents tend\xc3\xa8ncies internes.\n_START_SECTION_\nFonts hist\xc3\xb2riques\n_START_PARAGRAPH_\nLes fonts hist\xc3\xb2riques dels moviments nacional-revolucionaris s\xc3\xb3n diverses i diferents. Totes elles parteixen de variants de socialismes distints. Del sindicalisme revolucionari i de l'anarcosindicalisme va n\xc3\xa9ixer el nacionalsindicalisme, antecessor nacional-revolucionari espanyol. Del bolxevisme (comunisme marxista) va n\xc3\xa9ixer el nacional-bolxevisme, antecessor NR d'Europa central i oriental, amb gran rellev\xc3\xa0ncia a R\xc3\xbassia. Aix\xc3\xad mateix, moviments com el peronisme justicialista o el socialisme \xc3\xa0rab suposen aportacions reals a la historiografia NR. Es diu, en general, que les dissid\xc3\xa8ncies socialistes que componen l'\xc3\xa0rea metapol\xc3\xadtica nacional-revolucion\xc3\xa0ria forma part de la tercera revisi\xc3\xb3 al marxisme, d'una tercera via revolucion\xc3\xa0ria._NEWLINE_Darrerament han reivindicat ide\xc3\xb2legs d'una disparitat ben palesa: Louis-Auguste Blanqui, Pierre-Joseph Proudhon, Georges Sorel, Edouard Berth, Georges Vacher de Lapouge, Manuel Hedilla, Ramiro Ledesma Ramos, Juan Peron, Ernst J\xc3\xbcnger, Ernst Niekish, els germans Gregor Strasser i Otto Strasser, i Jean Thiriart.\n_START_SECTION_\nExemples internacionals\n_START_PARAGRAPH_\nEls nacionalrevolucionaris han vist com, durant l'\xc3\xbaltima meitat del segle XX i principis del segle XXI, s'han constitu\xc3\xaft al llarg del m\xc3\xb3n diversos governs de car\xc3\xa0cter netament nacional, socialista i revolucionari. Aix\xc3\xad, Hugo Ch\xc3\xa1vez gaudeix d'una \xc3\xa0mplia simpatia dintre d'un sector espec\xc3\xadfic del moviment NR. La seva lluita patriota i alhora socialista, duta a terme per una revoluci\xc3\xb3 democr\xc3\xa0tica i anticapitalista \xc3\xa9s una mostra de la possibilitat de vies patriotes i socialistes, per\xc3\xb2 que \xc3\xa9s molt contestada i pren tints totalitaris. Aix\xc3\xad mateix, partits nacionalrevolucionaris com el Partit Baas de l'Iraq i S\xc3\xadria o algunes pol\xc3\xadtiques de Evo Morales a Bol\xc3\xadvia suposen l'afirmaci\xc3\xb3 de la tend\xc3\xa8ncia nacionalrevolucion\xc3\xa0ria, sense arribar-se a definir oficialment aix\xc3\xad."